CELEX: 32021D2057
Language: fi
Date: 2021-11-24 00:00:00
Title: Komission täytäntöönpanopäätös (EU) 2021/2057, annettu 24 päivänä marraskuuta 2021, Singaporen tasavallan antamien koronatodistusten ja Euroopan parlamentin ja neuvoston asetuksen (EU) 2021/953 mukaisesti annettujen todistusten vastaavuuden vahvistamisesta vapaata liikkuvuutta koskevan oikeuden käyttämisen helpottamiseksi unionissa (ETA:n kannalta merkityksellinen teksti)

25.11.2021   
               
               
                  FI
               
               
                  Euroopan unionin virallinen lehti
               
               
                  L 420/129
               
            
         KOMISSION TÄYTÄNTÖÖNPANOPÄÄTÖS (EU) 2021/2057,
         annettu 24 päivänä marraskuuta 2021,
         Singaporen tasavallan antamien koronatodistusten ja Euroopan parlamentin ja neuvoston asetuksen (EU) 2021/953 mukaisesti annettujen todistusten vastaavuuden vahvistamisesta vapaata liikkuvuutta koskevan oikeuden käyttämisen helpottamiseksi unionissa
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon kehyksestä covid-19-tautiin liittyvien yhteentoimivien rokotusta, testausta ja taudista parantumista koskevien todistusten (EU:n digitaalinen koronatodistus) myöntämiseksi, todentamiseksi ja hyväksymiseksi helpottamaan henkilöiden vapaata liikkuvuutta covid-19-pandemian aikana 14 päivänä kesäkuuta 2021 annetun Euroopan parlamentin ja neuvoston asetuksen (EU) 2021/953 (1) ja erityisesti sen 8 artiklan 2 kohdan,
         sekä katsoo seuraavaa:
         
                     (1)
                  
                  
                     Asetuksessa (EU) 2021/953 vahvistetaan kehys covid-19-tautiin liittyvien yhteentoimivien rokotusta, testausta ja taudista parantumista koskevien todistusten (EU:n digitaalinen koronatodistus) antamiseksi, todentamiseksi ja hyväksymiseksi, jotta todistusten haltijoiden olisi helpompi käyttää oikeuttaan vapaaseen liikkuvuuteen covid-19-pandemian aikana. Sillä myös osaltaan helpotetaan SARS-CoV-2:n leviämisen rajoittamiseksi unionin oikeuden vaatimuksia noudattaen käyttöön otettujen vapaata liikkuvuutta koskevien jäsenvaltioiden rajoitusten vähittäistä purkamista koordinoidulla tavalla.
                  
               
                     (2)
                  
                  
                     Asetuksen (EU) 2021/953 mukaan kolmansien maiden unionin kansalaisille ja heidän perheenjäsenilleen antamat koronatodistukset voidaan hyväksyä, jos komissio katsoo, että kyseiset todistukset annetaan asetuksen nojalla vahvistettuja vaatimuksia vastaaviksi katsottavien vaatimusten mukaisesti. Lisäksi jäsenvaltioiden on Euroopan parlamentin ja neuvoston asetuksen (EU) 2021/954 (2) mukaisesti sovellettava asetuksessa (EU) 2021/953 vahvistettuja sääntöjä myös niihin kolmansien maiden kansalaisiin, jotka eivät kuulu mainitun asetuksen soveltamisalaan, edellyttäen, että he oleskelevat tai asuvat laillisesti jonkin jäsenvaltion alueella ja että heillä on oikeus matkustaa muihin jäsenvaltioihin unionin oikeuden mukaisesti. Sen vuoksi tämän päätöksen vastaavuushavaintoja olisi sovellettava covid-19-rokotusta ja -testausta koskeviin todistuksiin, joita Singaporen tasavalta antaa unionin kansalaisille ja heidän perheenjäsenilleen. Tällaisia vastaavuushavaintoja olisi asetuksen (EU) 2021/954 perusteella sovellettava vastaavasti myös covid-19-rokotusta ja -testausta koskeviin todistuksiin, joita Singaporen tasavalta mainitussa asetuksessa vahvistetuin edellytyksin antaa jäsenvaltioiden alueella laillisesti oleskeleville tai asuville kolmansien maiden kansalaisille.
                  
               
                     (3)
                  
                  
                     Singaporen tasavalta toimitti komissiolle 26 päivänä heinäkuuta 2021 yksityiskohtaiset tiedot covid-19-rokotusta ja -testausta koskevien yhteentoimivien todistusten antamisesta ”HealthCerts”-järjestelmän mukaisesti. Singaporen tasavalta ilmoitti komissiolle katsovansa, että sen koronatodistukset annetaan sellaisen standardin ja sellaisen teknologisen järjestelmän mukaisesti, jotka ovat yhteentoimivia asetuksella (EU) 2021/953 perustetun luottamuskehyksen kanssa, niin että todistusten aitous, pätevyys ja eheys voidaan todentaa. Singaporen tasavalta ilmoitti komissiolle tältä osin, että Singaporen tasavallan ”HealthCerts”-järjestelmän mukaisesti antamat koronatodistukset sisältävät asetuksen (EU) 2021/953 liitteessä tarkoitetut tiedot.
                  
               
                     (4)
                  
                  
                     Singaporen tasavalta ilmoitti komissiolle myös hyväksyvänsä rokotusta ja testausta koskevat todistukset, joita jäsenvaltiot ja ETA-maat antavat asetuksen (EU) 2021/953 mukaisesti. Lisäksi Singaporen tasavalta ilmoitti komissiolle, että se kohtelee EU:n digitaalisten testi- ja rokotustodistusten haltijoita yhdenvertaisesti Singaporen tasavallan antamien testi- ja rokotustodistusten haltijoiden kanssa. Singaporen tasavalta vahvisti erityisesti, että EU:n digitaaliset testitodistukset hyväksytään päteväksi todisteeksi matkustajien lähtöä edeltävästä testistä, jonka tulos on negatiivinen. Singaporen tasavalta ilmoitti, että tämän päätöksen hyväksymisen jälkeen EU:n digitaalisen rokotustodistuksen haltijoihin voidaan soveltaa rokotuksen perusteella eriytettyjä turvallisuustoimia Singaporessa 30 päivän ajan ilman ylimääräisiä rokotustodistuksia.
                  
               
                     (5)
                  
                  
                     Singaporen tasavalta ilmoitti komissiolle erityisesti, että se tunnustaa kaikki Maailman terveysjärjestön hätätilannekäyttöön hyväksymät rokotteet samoin kuin Singaporen pandemian aikaisen erityishyväksyntämenettelyn (Singaporen Pandemic Special Access Route) nojalla hyväksytyt rokotteet. Singapore tulee hyväksymään myös PSAR-hyväksytyt rokotteet. Testien osalta Singaporen tasavalta ilmoitti komissiolle, että se hyväksyy testitodistukset todisteeksi matkustajan tartuntatilanteesta tai tartunnan puutteesta, mutta tämä ei tällä hetkellä merkitse matkustusrajoituksista luopumista. Rajoitusten poistaminen kuuluu Singaporen rajaterveyspolitiikkojen piiriin. Lisäksi Singapore ei tällä hetkellä lievennä rajavaatimuksia taudista parantuneiden matkustajien osalta.
                  
               
                     (6)
                  
                  
                     Komissio suoritti 30 päivänä syyskuuta 2021 Singaporen tasavallan pyynnöstä teknisiä testejä, jotka osoittivat, että covid-19-rokotusta ja -testausta koskevat todistukset, joita Singaporen tasavalta antaa ”HealthCerts”-järjestelmän mukaisesti, ovat yhteentoimivia asetuksella (EU) 2021/953 perustetun luottamuskehyksen kanssa, niin että todistusten aitous, pätevyys ja eheys voidaan todentaa. Komissio vahvisti myös, että Singaporen tasavallan ”HealthCerts”-järjestelmän mukaisesti antamat covid-19-rokotusta ja -testausta koskevat todistukset sisältävät tarvittavat tiedot.
                  
               
                     (7)
                  
                  
                     Lisäksi Singaporen tasavalta ilmoitti komissiolle, että se antaa yhteentoimivia rokotustodistuksia covid-19-rokotteiden perusteella. Toistaiseksi todistuksia annetaan rokotteiden Comirnaty ja Spikevax perusteella.
                  
               
                     (8)
                  
                  
                     Singaporen tasavalta ilmoitti komissiolle myös, että se antaa yhteentoimivia testaustodistuksia ainoastaan niistä nukleiinihappotesteistä ja pika-antigeenitesteistä, jotka luetellaan Euroopan parlamentin ja neuvoston päätöksen N:o 1082/2013/EU (3) 17 artiklalla perustetun terveysturvakomitean 21 päivänä tammikuuta 2021 annetun neuvoston suosituksen (4) perusteella hyväksymässä covid-19-pika-antigeenitestien yhteisessä ja päivitetyssä luettelossa.
                  
               
                     (9)
                  
                  
                     Singaporen tasavalta ilmoitti komissiolle myös, että se ei anna yhteentoimivia taudista parantumista koskevia todistuksia.
                  
               
                     (10)
                  
                  
                     Lisäksi Singaporen tasavalta ilmoitti komissiolle, että kun todistuksia todennetaan Singaporessa, niihin sisältyviä henkilötietoja käsitellään ainoastaan sen todentamiseksi ja vahvistamiseksi, että todistuksen haltijalla on rokotus tai testitulos tai että hän on parantunut taudista, eikä niitä säilytetä jälkikäteen.
                  
               
                     (11)
                  
                  
                     Näin ollen tarvittavat edellytykset sen vahvistamiseksi, että Singaporen tasavallan ”HealthCerts”-järjestelmän mukaisesti antamat covid-19-rokotusta ja -testausta koskevat todistukset voidaan katsoa asetuksen (EU) 2021/953 mukaisesti annettuja todistuksia vastaaviksi, täyttyvät.
                  
               
                     (12)
                  
                  
                     Sen vuoksi koronatodistukset, jotka Singaporen tasavalta antaa ”HealthCerts”-järjestelmän mukaisesti, olisi hyväksyttävä asetuksen (EU) 2021/953 5 artiklan 5 kohdassa ja 6 artiklan 5 kohdassa tarkoitetuin edellytyksin.
                  
               
                     (13)
                  
                  
                     Tämän päätöksen soveltamiseksi Singaporen tasavalta olisi liitettävä asetuksella (EU) 2021/953 perustettuun EU:n digitaalisen koronatodistuksen luottamuskehykseen.
                  
               
                     (14)
                  
                  
                     Unionin etujen suojaamiseksi erityisesti kansanterveyden alalla komissio voi käyttää valtuuksiaan keskeyttääkseen tämän päätöksen soveltamisen tai kumotakseen sen, jos asetuksen (EU) 2021/953 8 artiklan 2 kohdan edellytykset eivät enää täyty.
                  
               
                     (15)
                  
                  
                     Singaporen tasavallan liittämiseksi asetuksella (EU) 2021/953 perustettuun EU:n digitaalisen koronatodistuksen luottamuskehykseen mahdollisimman nopeasti, tämän päätöksen olisi tultava voimaan päivänä, jona se julkaistaan Euroopan unionin virallisessa lehdessä.
                  
               
                     (16)
                  
                  
                     Tässä päätöksessä säädetyt toimenpiteet ovat asetuksen (EU) 2021/953 14 artiklalla perustetun komitean lausunnon mukaiset,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Covid-19-rokotusta ja -testausta koskevat todistukset, joita Singaporen tasavalta antaa ”HealthCerts”-järjestelmän mukaisesti, katsotaan asetuksen (EU) 2021/953 mukaisesti annettuja todistuksia vastaaviksi vapaata liikkuvuutta koskevan oikeuden käyttämisen helpottamiseksi unionissa.
         
         
            2 artikla
            Singaporen tasavalta liitetään asetuksella (EU) 2021/953 perustettuun EU:n digitaalisen koronatodistuksen luottamuskehykseen.
         
         
            3 artikla
            Tämä päätös tulee voimaan sinä päivänä, jona se julkaistaan Euroopan unionin virallisessa lehdessä.
         
         
            Tehty Brysselissä 24 päivänä marraskuuta 2021.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EUVL L 211, 15.6.2021, s. 1.
         
            (2)  Euroopan parlamentin ja neuvoston asetus (EU) 2021/954, annettu 14 päivänä kesäkuuta 2021, kehyksestä covid-19-tautiin liittyvien yhteentoimivien rokotusta, testausta ja taudista parantumista koskevien todistusten (EU:n digitaalinen koronatodistus) myöntämiseksi jäsenvaltioiden alueella laillisesti oleskeleville tai asuville kolmansien maiden kansalaisille covid-19-pandemian aikana sekä kyseisten todistusten todentamiseksi ja hyväksymiseksi (EUVL L 211, 15.6.2021, s. 24).
         
            (3)  Euroopan parlamentin ja neuvoston päätös N:o 1082/2013/EU, annettu 22 päivänä lokakuuta 2013, valtioiden rajat ylittävistä vakavista terveysuhkista ja päätöksen N:o 2119/98/EY kumoamisesta (EUVL L 293, 5.11.2013, s. 1).
         
            (4)  Neuvoston suositus, annettu 21 päivänä tammikuuta 2021, yhteisiksi puitteiksi covid-19-taudin pika-antigeenitestien käytölle ja validoinnille sekä testitulosten vastavuoroiselle tunnustamiselle EU:ssa (EUVL C 24, 22.1.2021, s. 1).